Félix vu Lëtzebuerg

De Félix Léopold Marie Guillaume vu Lëtzebuerg, gebuer den 3. Juni 1984 an der Maternité Grande-Duchesse Charlotte zu Lëtzebuerg, ass Prënz vun Nassau a Prënz vu Lëtzebuerg. Hien ass den zweete Jong vum Groussherzog Henri a senger Fra Maria Teresa Mestre.

 Studien 
No der Primärschoul zu Luerenzweiler huet e säi Secondaire zu Lëtzebuerg an der Privatschoul Notre Dame Sainte-Sophie de Luxembourg an an der American School of Luxembourg gemaach. Vun 1998 bis 2003 ass hien an de Collège Alpin International Beau Soleil zu Villars-sur-Ollon an der Schwäiz gaangen, wou hien och säin Ofschlossdiplom krut.

Vun 2003 bis 2004 huet en e Studium a Politikwëssenschaften, Kommunikatioun a Psychologie a Groussbritannien an an der Belsch gemaach. Ausserdeem huet en an där Zäit Stagen a verschiddene Privatentreprisë gemaach.

2005 huet en am Departement Marketing & Public Relations vun enger Schwäizer Firma geschafft, déi op d'Organisatioun vu Sport- a Kulturevenementer spezialiséiert ass. Fir déi Firma ass en och weider aktiv als onofhängege Beroder.

Vun 2009 bis 2013 huet de Prënz Félix zu Roum am Pontifical Athenaeum Regina Apostolorum e Masterstudium a Bioeethik gemaach, deen e mat Erfolleg ofgeschloss huet.

Liewen

De 17. September 2013 huet hien an der hessescher Uertschaft Königstein im Taunus an der Villa Rothschild d'Claire Lademacher bestuet. Déi kierchlech Hochzäit war den 21. September an der Basilika Sainte-Marie-Madeleine zu Saint-Maximin-la-Sainte-Baume am Departement Var a Südfrankräich.

Zanter hirem Bestietnes lieft d'Koppel zu Lorgues an der Provence a verwalt do de Wäindomaine Château Les Crostes vun der Famill LademacherChâteau Les Crostes - Zu Besuch bei Prinz Félix und Claire op wort.lu vum 20. Mee 2014.

De 15. Juni 2014 krut d'Koppel an der Stater Maternité hiert éischt Kand, d'Amalia Gabriela Maria Teresa vun Nassau"Nowuess um Haff: D'Prinzessin Amalia ass do." rtl.lu, Leschten Update: 16.06.2014, 08:44:39..

Den 28. November 2016 koum hiert zweet Kand, de Liam Henri Hartmut vun Nassau zu Genf op d'WeltPressecommuniqué vum 6. 12. 2016.

Den 7. Januar 2024 koum dat drëtt Kand, de Balthazar Felix Karl vun Nassau an der Stater Maternité op d'Welt.

 Patronagen 
Zanter 2003 mécht de Prënz Félix de Patronage vum Fallschiermspréngerveräin Cercle Para Luxembourg (FAL). Hien ass och zanter 2005 Éierepresident vun der Fédération luxembourgeoise de Basketball.

 Gielercher (Auswiel) 

 Lëtzebuerg 

 Um Spaweck 

 Biographie vum Prënz Félix vu Lëtzebuerg
 Websäit vum Domaine Château les Crostes

Kategorie:Haus Lëtzebuerg-Nassau
Kategorie:Gebuer 1984
Lëtzebuerg